נצח יהודה

גלגולו הראשון של הנח"ל החרדי

ב-1961 הוקמה היאחזות נח"ל חרדית במושב עמיעוז, בברכת הרב חיים מאיר הגר מויז'ניץ. הניסיון לא צלח והבחורים הועברו למושב קוממיות ולסמכות צעירי אגודת ישראל, שם פעלה משך תקופה ונקראה אף היא "הנח"ל החרדי". החיילים שירתו ביחידות קרביות ואחרות לפי הפרופיל הרפואי שלהם, ולאחר מכן את שלב ההגשמה ביצעו בקוממיות ובחזון יחזקאל. מקימו ומפקדו הראשון של הנח"ל היה משה חיים שיינפלד, הנח"ל החרדי איבד לוחמים במלחמת ששת הימים, מלחמת יום הכיפורים ובפעולות נוספות. בשנות השבעים נסגרה מסגרת זו.

הגדוד במתכונתו הנוכחית

תחילת דרכו של הגדוד הנוכחי הייתה כפלוגה בגדוד 903 - גדוד היאחזויות של הנח"ל. בשנת 2002 הפך לגדוד עצמאי. עד להקמת חטיבת כפיר, כומתת הגדוד הייתה ירוקה. כיום כומתת הגדוד מנומרת כשל שאר החטיבה.
הגדוד נמצא תחת פיקוח של רבנים, האגף הביטחוני - חברתי של משרד הביטחון (בעבר אגף הנוער והנח"ל) ושל מדור נח"ל של מפקדת קצין חינוך ראשי - מערך מג"ן. המסלול הייחודי של הגדוד ("נחל חניכים - נחל חרדי") מוסדר במקביל ל"גרעיני הנח"ל" בגדוד 50.
על אף שמטרתם המוצהרת של המגייסים היא לפנות רק לבחורים שנפלטו ממסגרות הלימוד החרדיות, גורמים בחברה החרדית התנגדו להקמת הגדוד. ההתנגדות התבטאה, בין השאר, בפשקווילים חריפים, אשר אחדים מהם כוונו כנגד הרב אהרון יהודה לייב שטיינמן, מבכירי הציבור החרדי-ליטאי, שנתן הסכמה שבשתיקה למהלך. הרב שטיינמן עצמו התנער מהנח"ל החרדי וטען שמעולם לא תמך בו.
הקמת מסגרת מחמירה מבחינה דתית משכה אליה גם צעירים חרדים לאומיים שהיו מעוניינים בשירות צבאי מלא תוך הפרדה מבנות וכשרות מחמירה. אוכלוסייה זו לא הייתה קהל היעד המקורי של היחידה, אך הוחלט לשלבם כדי להבטיח לחיילים החרדים מסגרת בעלת רמה דתית גבוהה. ב-2006 השתייכו 30% מהחיילים למגזר החרדי-לאומי. על פי תא"ל (מיל') יהודה דובדבני, מיוזמי היחידה, ב-2012 מנו החרדים כ-60% בגדוד.
בין החרדים המתגייסים לגדוד ישנם חסידי חב"ד רבים וכן מתנדבי חוץ לארץ (מח"ל), במיוחד מארצות הברית וצרפת.
מסלול ההכשרה של נצח יהודה זהה לזה של שאר יחידות החי"ר. לגדוד יש פלוגת מסלול ושלוש פלוגות ותיקות: "פלחו"ד", "מסייעת", ו"מבצעית" שהוקמה באוקטובר 2009. הגדוד נחל הצלחות והוביל לתפיסתם של מבוקשים ולמניעת פעילות חבלנית בגזרתו. בשנת 2006 נהרג לראשונה חייל מהגדוד, במהלך פעילות מבצעית, סמ"ר רועי פרג'ון. בכמה מקרים הרגו חיילי הגדוד מחבלים בעת שניסו לפגע.
בשנת 2007 נבחר משמר כבוד מהגדוד לייצג את צה"ל בטקס המרכזי בליל יום הזיכרון לחללי מערכות ישראל בירושלים.
בשנת 2012 זכה הגדוד בפרס מצטיין אוגדת יהודה ושומרון. במשך שנת 2012 גייס הגדוד, הנחשב לגדוד הקרבי הגדול בצה"ל, כ-500 חיילים חדשים.
בשנת 2013 גייס הגדוד מספר שיא של 819 לוחמים וזכה בפרס הרמטכ"ל.
בשנת 2016 קיבל הגדוד פרס מצטיין מאוגדת איו"ש, על פועלה באירועי הטרור שהחלו באוקטובר 2015.
ב-13 בדצמבר 2018 נהרגו שניים מלוחמי הגדוד בפיגוע, בעת שאבטחו טרמפיאדה בסמוך למאחז גבעת אסף. יום לאחר מכן נפצע חייל בגדוד באורח קשה לאחר שהותקף בידי מחבל שחדר ליישוב בית אל.
בפברואר 2019 שודרה כתבת תחקיר בחדשות 13 בה נטען שחיילי הגדוד לקחו חלק במספר אירועים אלימים נגד פלסטינים.

הגיוס לגדוד והשירות בו

עד לשנת 2012, הגיוס לגדוד נעשה על ידי פנייה לאגף הביטחוני חברתי במשרד הביטחון. מינואר 2013 ניתן להתגייס גם מלשכת הגיוס. בכל לשכה ישנו "תחום גיוס חרדים" שתפקידו לאתר מועמדים לגדוד.
בכל הבסיסים שבהם משרתים חיילי נצח יהודה מתקיימת הפרדה מלאה, מוקדש זמן לתפילות וללימוד ומוגש אוכל כשר למהדרין.
לאחר שנתיים של שירות פעיל יוצאים חיילי הגדוד בוגרי מוסדות לימוד חרדיים ל"שנת משימה" שבה הם משלימים לימודי בגרות ומתחילים בלימודים אקדמאים במכון לב או בלימודי מקצוע אחרים. חלק מהחיילים פונים בשנה זו ללמוד בישיבה. מטרת שנת המשימה היא שילוב החייל בשוק העבודה עם כלים מתאימים תוך שמירה על מאפיינים חרדיים.

פלגת הנגב

ב-2010 נפתחה "פלגת הנגב" שמטרתה להגן על בסיס חיל האוויר נבטים בנגב. היחידה מיועדת לבעלי פרופיל 72 ומעלה. לוחמי היחידה מבצעים אחת לארבעה חודשים תעסוקה מבצעית באיו"ש. היחידה הוקמה במרץ 2010 במקביל לפלגת האלה ופלגת אלון שהחליפו את מאבטחי המתקנים שהיו בחיל האוויר, בעקבות צורך בהגנה חזקה יותר על הבסיסים. המוטו של היחידה הוא "אֶרְדּוֹף אוֹיְבַי וְאַשִּׂיגֵם וְלֹא אָשׁוּב עַד כַּלּוֹתָם" (תהילים י"ח). בעקבות קושי בגיוס חיילים למערך הוצע לגייס חיילים דתיים תחת עמותת "נצח יהודה", וזאת עקב צפי למוטיבציה גבוהה יותר לשירות במסגרת זו. במרץ 2013 גויסו לראשונה חיילים אלו ולאחר שישה חודשים של הכשרה הם עברו לבסיס האם נבטים. קורס מפקדי הכיתות וקורס הכלבנים נערך בבסיס ההכשרות של חיל האוויר (ביסל"ח 314).
פלגת הנגב היא חלק ממערך ההגנה הקרקעית של חיל האוויר.

פלוגת תומר

בגדוד רותם בגבעתי. הפלוגה נפתחה בשנת 2014.

פלוגת ח"ץ

בנובמבר 2016 נפתחה פלוגת ח"ץ ("חרדים צנחנים") תחת פיקוד גדוד 202 בחטיבת הצנחנים.

מסלולים תומכי לחימה

מסלולים אלה מיועדים לבעלי פרופיל 64 ומטה:
מפעילי צמ"ה, חשמלאים ורתכים בחיל האויר; טכנאי אלקטרואופטיקה ומכונאי רכב בחיל הטכנולוגיה והאחזקה; הנדסאי תעשייה וניהול, עיבוד שבבי וניהול מלאי במש"א 7000 בתל השומר.

עמותת נצח יהודה

עמותת נצח יהודה, המכונה גם לעיתים 'עמותת הנח"ל החרדי', היא גוף אזרחי שהיה שותף עם צה"ל ומשרד הביטחון בהקמת הגדוד. לאחר ההקמה פועלת העמותה למען גיוס חיילים לגדוד, ליווי החיילים המשרתים ושמירה על המסגרת ההלכתית של הגדוד, המתבססת על ההבנות שאליהן הגיעה עם צה"ל ומשרד הביטחון. במסגרת העמותה פועלים כמה עשרות רבנים ואברכים. קשורים בעמותה גם הרבנים דוד בלוך והרב יצחק בר חיים. בעבר היה שותף לה גם הרב יואל שוורץ, אולם ביולי 2013, בעקבות קידום החוק לגיוס בני ישיבות, פרש הרב שוורץ בנימוק שאינו רוצה ליטול חלק במלחמת תרבות.
מנכ"ל העמותה הוא סרן במיל' יוסי לוי, אשר שירת כקצין בגדוד. העמותה הקימה את ארגון "צוותא" אשר מסייע לבוגרי צבא חרדים להשתלב בחיים האזרחיים. הארגון מפיק ביטאון שבועי בשם 'אחים לנצח' המופץ באלפי עותקים.